Fl-Istati Uniti t-temperaturi mistennija jkomplu jinżlu fl-anqas livelli għal dawn l-aħħar għoxrin sena hekk kif qed tagħmel kesħa li xxoqq l-għadam. Il-maltempata xitwija li laqtet partijiet mill-Istati Uniti u l-Kanada wasslet biex niel kwasi metru ta’ silġ. Sittax-il persuna huma rappurtati li mietu minħabba l-kesħa. Aktar minn 3,700 titjira kellhom jitħassru minħabba l-kundizzjonijiet l-ħżiena tat-temp. Kien irrappurtat li ajruplan kien se jikkraxxja fl-ajruport JFK fi New York minħabba l-kundizzjonijiet estremi tat-temp. L-iskejjel f’ħafna stati milquta se jibqgħu magħluqa. Fil-Kanada, it-temperatura niżlet 20 taħt iż-żero f’Toronto u 38 grad taħt iż-żero f’Quebec. Sadanittant fl-Ingilterra, raġel diżabbli miet meta s-siġġu tar-roti mekkaniżżat li kien qed isuq waqa’ fix-Xmara Thames. Ħafna djar matul il-kosta tal-punent tal-Ingilterra huma maħkuma minn għargħar wara x-xita qawwija ta’ l-aħħar jiem. L-aġenzija għall-Ambjent ħarġet 96 twissija ta’ għargħar fl-Ingilterra u Wales  u ħeġġet lin-nies biex jieħdu azzjoni mmedjata. Il-maltemp wassal ukoll għal għargħar fl-Irlanda ta’ Fuq fejn tħarbat it-traffiku u s-servizz tal-ferrovija.